Gréta Hrdá

Štúdiá

Pochádza z hereckej rodiny. K hre na husliach ju priviedol otec Jozef Hrdý, systematické základy hry na husliach získala v triede prof. Ladislava Árvaya (1900
1967), zakladateľa profesionálneho hudobného školstva v Žiline, ktorý vychoval rad popredných slovenských huslistov (J. Špáni, R. Papán, P. Fükö, I. Werner a ď.) a husľových pedagógov (o. i. Bohuslav Urban). Od r. 1951 študovala na pražskom konzervatóriu u prof. Jana Mařáka a Bedřicha Voldána, komornú hru u prof. Ladislava Černého. Absolutórium konzervatória s vyznamenaním získala v roku 1955 pod vedením Dr. Otakara Stejskala. V rokoch 1963
1968 študovala na Hudobnej fakulte VŠMU v Bratislave u prof. Mikuláša Jelínka a prof. Milana Bauera. Tieto štúdiá tiež skončila s vyznamenaním.

Pedagogická činnosť

Profesionálne pôsobenie Gréty Hrdej po celý život vypĺňala súčasne pedagogická a koncertná činnosť. Po ukončení konzervatoriálnych štúdií pôsobila v r. 1957
1967 ako vedúca husľovej triedy na Vyššej hudobnej škole v Žiline, z ktorej zakrátko vzniklo Konzervatórium v Žiline. Potom prešla na Konzervatórium v Bratislave (1967), kde s rôzne dlhými prestávkami počas zahraničných turné a pobytov pôsobila až do roku 1989. Spomedzi jej žiakov je Jozef Toporcer jej najúspešnejší žiak, ktorý pokračoval v štúdiu u prof. Jána Skladaného na VŠMU v Bratislave a u prof. Marie Hlouňovej v Prahe, potom na Konzervatóriu P.I.Čajkovského v Kijeve u Prof. Oľgy Parchomenko (žiačky Davida Oistracha) a na ašpirantúre (dnes doktorandské štúdium) na VŠMU v Bratislave a záverečným koncertom s Orchestrom Filharmonie pracujících z Gottwaldova interpretando koncerty Bacha, Brucha a Šostakoviča na jednom koncerte. V roku 1980 reprezentando Československo na Interpódiu v rámci BHS. Od roku 1982 člena Symfonického orchestra Gran Teatro del Liceo v Barcelone, jednej z najvýznamnejších operných scén na svete a od roku 1985 zástupcom koncertného majstra v Symfonickom orchestri mesta Barcelony až do odchodu na dôchodok a zakladateľa a primária najvýznamnejšieho sláčikového kvarteta v Katalánsku (Cuartet de corda Gaudí) a profesora Vysokej školy (Conservatorio superior de Liceo). 
Ďalším úspešným absolventom z triedy  prof. Gréty Hrdej je Ernest Patkoló a tiež Peter Zajíček, dnešný umelecký vedúci súboru Musica aeterna.
Značná časť pedagogickej práce Gréty Hrdej sa viaže na konzervatóriá v zahraničí, a to v Libanone (1968 – 1971, Bejrút), v Tunisku (1980 – 1984, Tunis) a v Španielsku, kde strávila 14 rokov (1986 – 2000, Oviedo). V Bejrúte a v Tunisku pôsobila na základe medzivládnych dohôd o kultúrnej spolupráci, zameraných na rozvoj profesionálneho hudobného školstva európskeho typu v krajinách tretieho sveta.
Popri pedagogickej činnosti pôsobila v rôznych komorných združeniach, buď ako zakladajúca umelecká vedúca, alebo ako koncertný majster. Funkciu koncertného majstra zastávala v rozmanitých komorných a symfonických orchestroch na Slovensku (v poloprofesionálnom Žilinskom symfonickom orchestri od r. 1959, z ktorého neskôr – r. 1974 – vznikol Žilinský komorný orchester), ako aj v zahraničí v krajinách svojho pedagogického pôsobenia (Libanon, Tunis, Španielsko). Jej umelecko-pedagogický profil dotvára aj opakované členstvo v porote Medzinárodnej husľovej súťaže Jaroslava Kociána v Ústí nad Orlicí (po prvý raz r. 1964, celkovo 5-krát).

Koncertná činnosť

Ťažiskom koncertnej činnosti Gréty Hrdej doma i v zahraničí (Juhoslávia, Bulharsko, Poľsko, Nemecko, Maďarsko, Holandsko, Belgicko, Libanon, Tunis a Španielsko) bolo koncertné uvádzanie diel sólovej literatúry pre husle a klavír (diela majstrov hudobného baroka a klasicizmu ako sú Locatelli, Stradella, Veraccini, Tartini, Bach, Händel, Mozart, Beethoven, Schubert, Brahms, Niccolo Paganini, César Franck a ďalší) a diela slovenských a českých skladateľov Schneidera-Trnavského, Zimmera a Suchoňa, resp. Dvořáka, Janáčka a Suka). Osobitnú časť jej repertoáru predstavujú diela súčasných slovenských skladateľov (Suchoň, Zimmer, Hrušovský); z nich niektoré uviedla v premiérovom naštudovaní (Roman Berger). Počas pôsobenia v Tunise premiérovala na pódiu i v rozhlasovom a televíznom štúdiu Fantáziu pre husle sólo tuniského skladateľa Ahmeda Achoura. Gréta Hrdá tiež premiérovala autorom upravenú verziu tejto skladby pre sólové husle so sprievodom orchestra. Ako sólistka husľových koncertov so sprievodom orchestra vystupovala okrem Slovenska aj v Tunise, Libanone a v Španielsku.

Umeleckí partneri

Umeleckými partnermi Gréty Hrdej boli poprední slovenskí klaviristi, ako D. Jelínková, D. Dubenová, I. Hrušovský, O. Šebesta (od r. 1976 v rámci stáleho komorného združenia Duo Posoniensis), D. Varínska, V. Kellyová, Ľ. Marcinger a ď., v Libanone Samia Flamant a v Španielsku Purita de la Riva a Amador Fernandez. Viaceré zo svojich naštudovaní nahrala v štúdiu Čs. rozhlasu v Bratislave a pre Tuniský rozhlas a televíziu.